
Szeged Város Bűnfenyítő Törvényszékének ítélkezési gyakorlata 1861 és 1864 között

Dolgozatomban Szeged Város Bűnfenyítő Törvényszékének ítélkezési gyakorlatát mutatom be az 1861 és 1864 közötti időszakban. Az első részben a történelmi hátteret vázolom fel Magyarországon, kitekintve az 1848-as szabadságharc által hazánk közjogi helyzetében okozott változásokra egészen 1867-ig.
Ezt követően az igazságszolgáltatási rendszer reformjaira térek rá, különös tekintettel az osztrák jog, valamint az Ideiglenes Törvénykezési Szabályok hatására a büntető jog és a büntető eljárásjog területén. A bírósági szervezet alakulásával kapcsolatban betekintést nyújtok az osztrák reformok által kialakított új ítélkezési fórumokra, majd pedig az Ideiglenes Törvénykezési Szabályokkal visszaállított rendi intézményekre.
A következő részben foglalkozom a Habsburg elnyomás Szegedre mért befolyásával, kitérve részletesen a Szegedi Bűnfenyítő Törvényszék ítélkezési gyakorlatára.
Kutatásom utolsó egysége az élet és testi épség elleni bűncselekményekre terjed ki az 1861 és 1864 közé eső időszakban. Bővebben szemléltetem jogesetek segítségével az egyes cselekmények elbírálásának menetét, a kiszabott büntetéseket és azok alapját szolgáltató bizonyítási eszközöket, valamint nem utolsó sorban a lehetséges perorvoslati módszereket.
Dolgozatom jelentősebb egységében a levéltári kutatásaim során áttanulmányozott jegyzőkönyvek és iratok, valamint a megvizsgált élet és testi épség elleni bűncselekmények segítségével próbálom meg bemutatni, és minél átfogóbban felvázolni Szeged Város Bűnfenyítő Törvényszékének ítélkezési gyakorlatát.
Konklúzióként megállapítható, hogy a közjogi helyzetből eredő jogbizonytalanság késleltette ugyan a büntetőjog és a büntető eljárásjog fejlődését, de az eredendően szokásjogon alapuló bírósági gyakorlatot nem befolyásolta különösképpen Szegeden. A joggyakorlat hiányosságai pedig az egységes magyar büntetőkódex minél rövidebb időn belüli megalkotásának fontosságát tükrözik.




